قلب

القلب هو واحد لعضو عضلي لي كاين عند البشر و الحيوانات. هاد العضو تيضخ الدم ف العروقا القلب مع العروقا تيشكلو الجهاز الدوراني. الدم اللي كيدوز من القلب كيهز معاه الاكسجين و المواد د لماكلة باش يوصلهم للانسجة ديال لڭسدة، و ف نفس الوقت كيجمع النفايات اللي كاتصاوب من العمليات تاع الميطابوليزم (اللي كاتديرها لڭسدة باش تحرق الماكلة، تخرّج منها الطاقة، تبني بيها الاعضاء، و تخرّج منها النفايات) بحال ثاني اكسيد الكربون و تايديها للرية باش يخرجهم من لڭسدة. عند الانسان، القلب كيكون قد البونية، و كاين بين الريات، فوسط الصدر ف واحد البلاصة كيسميوها المنصف (mediastinum). الشكل د القلب. عند الانسان، القلب مقسوم على ربعة ديال البيوت: جوج الفوقانيين كيتسماو الاذين ليمن و الاذين ليسر، و الجوج التحتانيين كيتسماو البطين ليمن و البطين ليسر. غالباً كيسميو الاذين و البطين اللي فج يهة ليمن "القلب ليمن"، و اللي ف جيهة ليسرى "القلب ليسر". ف القلب اللي تيكون خدام مزيان، الدم كيدوز ف طريق وحدة بلا ما يرجع اللور، و هادشي بسباب الصمامات ديال القلب اللي كيتسدو باش يمنعو الدم يرجع اللور. القلب ضاير عليه واحد الغلاف فيه شوية ديال الما باش يحمي القلب. الحيط ديال القلب راه مكوّن من ثلاثة د الطبقات: الطبقة البرّانية كاتسمى ايپيكارد #تحويل، الطبقة اللي ف الوسط هي مايوكارد #تحويل، والطبقة اللي فالداخل هي اندوكارد #تحويل القلب كيدق ب واحد الايقاع اللي كيتنظم من عند مجموعة ديال لخلايا اللي كيتسمّاو لخلايا الناظمة و كاينين ف واحد البلاصة ف القلب اللي كتسمّا العقدة الجيبية الاذينية. هاد الخلايا كيطلقو واحد التيار الكهربائي اللي كيدوز ف القلب باش يقدر يدير الانقباضات. هاد التيار كيمشي من بعد للعقدة الاذينية البطينية و كيدوز ف النظام ديال التوصيل الكهربائي ديال القلب. عند الانسان، الدم اللي ما فيهش الاوكسجين تيجي من الوريد الاجوف لفوقاني و السفلي كيدخل للقلب من الاذين ليمن. من بعد كيمشي للبطين ليمن، و من تم تيمشي للشرايين د الرية باش يدخل للرية، فين كياخد الاوكسجين و كيلوح ثاني اوكسيد الكربون. الدم اللي ولا فيه الاوكسجين تيرجع من الرية باش يدخل للاذين ليسر، و من بعد كيمشي للبطين ليسر، اللي كيدخّو ف الشريان الابهر باش يمشي يدور ف ڭاع لڭسدة و هادشي لي تنسميوه الدورة الدموية لكبيرة. الدم كيدوز ف الشرايين، و من بعد ف الشُريينات، و من تما تيوصل للشعيرات الدموية، فين تيعطي الاوكسجين و المواد د لماكلة للخلايا، و تياخد من عندها ثاني اوكسيد الكربون. من بعد الدم تيدوز من الاوردة الصغيرة موراها الاوردة الكبيرة. باش يرجع للقلب القلب د بنادم بالغ تيضرب علاين 72 مرة ف الدقيقة فاش تيكون مرتاح. الامراض ديال القلب و الشرايين كانو سبب رئيسي ف الموت ديال بزاف د الناس ف العالم ف 2008، و وصلات النسبة تاعهم 30% د لوفيات. كاينين بزاف ديال الحوايج اللي كيزيدو من الخطر ديال الاصابة ب هاد الامراض، بحال: لكماية، الزيادة ف الوزن، قلة الحركة، الكوليسترول الطالع، الطونسو الطالع، و السكار اللي ما متحكمش فيه مزيان، و زيد و زيد. هاد الامراض ما كتكونش ديما باينة الاعراض ديالها، ولكن يقدر يكون الم ف الصدر ولا صعوبة ف التنفس. الطبّا كيعرفو واش كاين مشكل ف القلب على طريق الاسئلة على الحالة الصحية (التاريخ الطبي)، و تيسمعو ل صوت القلب ب سطيطوسكوپ، و كيديرو تخطيط القلب الكهربائي (ECG)، و حتى التصوير ب الصدى اللي تيستعمل الموجات فوق الصوتية. الاختصاصيين اللي كيهتمو ب امراض القلب كيتسماو كارديولوڭ، ولكن ف العلاج يقدرو يتدخلو طبا من تخصصات خرين. القلب ديال الانسان كاين ف وسط الصدر ف واحد البلاصة كيسمّيوها المنصف و كيكون ف المستوى ديال الفقرات الصدرية من T5 حتى لـT8. القلب ضاير بيه واحد الكيس فيه جوج ديال الاغشية سميتو اپيريكارد، و هاد الكيس مربوط ب المنصف. الجهة اللورانية ديال القلب ملاصقة مع السنسول، و الجهة القدّامية اللي كيسمّيوها السطح القصّي الضلعي، كتكون مور القص (sternum) و الغضاريف ديال الضلوع. الطرف الفوقاني تاع القلب كيتعلقو بيه واحد العدد ديال العروق الكبار بحال: الجوج اوردة الجوفين، الشريان الابهر، و الجذع د الرية. الطرف التحتاني تاع القلب، سميتو القمة، و كيكون مايل شوية لليسر، على بعد 8 حتى لـ9 سانتيم من الخط اللي ف وسط القصبة الصدرية، و كاين بين الضلعة الرابعة و الخامسة ف البلاصة اللي كيتلاقاو مع الغضروف ديالهم. الامراض د القلب. فشل القلب. كيوقع ملي القلب ما كيقدّرش يضخ الدم بشكل كافي باش يسدّ الاحتياجات ديال لڭسدة. كيبان فشل القلب كـ واحد الحالة مزمنة، اللي كتزيد مع العمر و كاتفاقم بشوية بشوية. تقدر جهة وحدة ديال القلب اللي تفشل بلا ما تفشل الجهة لخرة، و هاد الشي كيادي ل فشل القلب ليمن ولا ليسر. يلا فشل القلب ليسر، كيقدر يضغط على القلب ليمن و يفشل حتى هو. يلا مبقاش القلب كيضخ الدم مزيان، الدم كيبقى يتجمع ف لڭسدة، و هاد الشي كيخلّي الواحد يحس ب ضيق التنفس ف الرّيَة (حيت كتعمر ب السوائل)، و كيتنفخو ليه رجليه ولا بلايص خرين على حساب فين كيهبط الدم ب الجاذبية، و كينقص عندو النشاط البدني، و يقدر يبانو عليه علامات خرة بحال تضخيم الكبدة، النفخات القلبية، ولا يطلع ليه الضغط ف العروق ديال العنق (الوريد الوداجي). الاسباب اللي كيتسببو ف فشل القلب كتكون غالباً من امراض الشرايين ديال القلب، مشاكل ديال الصمامات، ولا امراض ف عضلة القلب. ضعف د عضلة القلب. ملي كتضعاف العضلة ديال القلب و ما كتبقاش كتقدّر تتقلّص مزيان، هادشي كيقدر يسبب فشل قلبي. كاين بزاف ديال الانواع ديال ضعف عضلة القلب اللي باقيين ما معروفينش الاسباب ديالهم مزيان، ولكن واخا هاكداك كاينين اسباب معروفة بحال الشراب، السموم، الامراض اللي كتاثر على لڭسدة كاملة، و امراض خُلقية بحال HOCM. كيتسمّى النوع ديال ضعف عضلة القلب على حساب كيفاش كياثر على القلب: كاين اللي كيضخّم القلب (ضعف تضخّمي)، كاين اللي كيدير تضيّق ف المجاري ديال الدم (ضعف تضيّقي)، و كاين اللي كيوسّع القلب و كيضعّف الخدمة ديالو (ضعف توسّعي). HOCM كتكون صعيبة ف التشخيص و تقدر تسبب الموت على غفلة عند الرياضيين الصغار. مرض صمامات القلب. النفخات القلبية هما اصوات زايدة كيتسمعو ملي كيتفحص القلب، كاين اللي كيكونو خطرين و كاين اللي ما فيهم باس. كاينين نواع كتار، و كيتسمّاو على حساب الحجم ديالهم من 1 (هادي بزاف) حتى 6 (صوت عالي). الطبيب كيسمع فين كيبانو مزيان، واش كيتبدّلو ملي كاتبدّل الوضعية ديال الشخص، و شحال كيتعاود الصوت. باش يتشخصو، كيطلبو تخطيط القلب ب الصدى (ايكو). النفخات تقدر تكون سبابها مشاكل ف الصمامات بحال تضيّق الصمام الابهري، اولا قلس الصمام التاجي (كيهرب الدم موراه)، اولا امراض خرة بحال ثقوب بين لادينات اولا لبطينات. كاينين حتى امراض كيقدرو يجيبوهم العدوى بحال لتيهاب شغاف القلب (اللي كيجي من ميكروب كيعمر ف الصمام)، اولا الحمى الروماتيزمية (كتجي من بكتيريا ديال الحلاقم). ضطرابات نبض القلب. يلا كان النبض ديال القلب ماشي منتاظم، كيولي صعيب عليه يضخ الدم مزيان. كاينين نواع: كاين تسارع دقات القلب (كثر من 100 دقة ف الدقيقة)، و كاين التقولية (قل من 60 دقة)، و كاين حتى اللي كتولي فيه الدقات ماشي منتاظمة. ملي كيتحبس القلب على الخدمة كيتسمّى توقف القلب. يلا كان الخلل ف الادينات كيتسمّى رجفان اذيني، يلا كان ف لبطينات كيتسمّى رجفان بطيني. التوصيل الكهربائي يلا كان فيه مشكل كيتسبب ف ايقاع ناقص ولا معطل بحال ف حالة احصار القلب اولا متلازمة وولف-پاركينسون-وايت. امراض القلب الخُلقية. كاينين حتى امراض كتكون مع الولادة بحال تقوب بين لادينات اولا لبطينات، ولا مشاكل ف الصمامات بحال تضيّق خلقي، ولا مشكل ف الشرايين بحال القناة الشريانية المفتوحة. ملي كيمشي الدم من الجهة ليمنية لليسرية بلا ما يتاكسد، كيتزاد الطفل زرق، بحال ف رباعية فالوت #تحويل. هاد الامراض تقدر تاثر على النمو ديال الطفل، و كاين اللي كيتحسّن مع الوقت و كيولي ما فيه باس. كاينين اللي كيتكتاشفو غير ب الصدفة ملي كيتفحص القلب. التشخيص كيدار غالباً ب تخطيط القلب ب الصدى.